b'\n_START_ARTICLE_\nCouchSurfing\n_START_PARAGRAPH_\nCouchSurfing (CS) \xe2\x80\x93 tarptautinis tinklas, jungiantis keliautojus ir j\xc5\xb3 lankomas vietines bendruomenes. CouchSurfing yra did\xc5\xbeiausias apsikeitimo svetingumu tinklas pasaulyje su 3 mln. u\xc5\xbesiregistravusi\xc5\xb3 nari\xc5\xb3 i\xc5\xa1 daugiau nei 200 \xc5\xa1ali\xc5\xb3.\n_START_SECTION_\nIstorija\n_START_PARAGRAPH_\nId\xc4\x97ja sukurti CouchSurfing sve\xc4\x8diavimosi turizmo tinkl\xc4\x85 kilo amerikie\xc4\x8diui studentui Keisiui Fentonui (Casey Fenton). 2000-taisias jis gavo pig\xc5\xb3 biliet\xc4\x85 \xc4\xaf Islandij\xc4\x85. Vietoj to, kad kelion\xc4\x97s metu apsistot\xc5\xb3 vie\xc5\xa1bu\xc4\x8diuose, jis i\xc5\xa1siunt\xc4\x97 apie 1500 elektronini\xc5\xb3 lai\xc5\xa1k\xc5\xb3 Islandijos universiteto studentams kreipdamasis d\xc4\x97l nakvyn\xc4\x97s ir sulauk\xc4\x97 keli\xc5\xb3 de\xc5\xa1im\xc4\x8di\xc5\xb3 kvietim\xc5\xb3. 2004-taisias CouchSurfing svetain\xc4\x97 jau veik\xc4\x97. Po dvej\xc5\xb3 met\xc5\xb3 buvo prarasta dalis svetain\xc4\x97s duomen\xc5\xb3 baz\xc4\x97s, tod\xc4\x97l Fentonas nusprend\xc4\x97 u\xc5\xbedaryti tinkl\xc4\x85. Ta\xc4\x8diau CS bendruomen\xc4\x97 nenor\xc4\x97jo jo prarasti, tod\xc4\x97l sistema nauj\xc5\xb3 \xc4\xafsitraukusi\xc5\xb3 nari\xc5\xb3 ir visos bendruomen\xc4\x97s paramos d\xc4\x97ka buvo patobulinta ir atkurta.\n_START_SECTION_\nVeikimo principas\n_START_PARAGRAPH_\nInternetin\xc4\x97je svetain\xc4\x97je nemokamai u\xc5\xbesiregistrav\xc4\x99 dalyviai pateikia informacij\xc4\x85 apie save, publikuoja asmenines nuotraukas bei, jei yra galimyb\xc4\x97 priimti sve\xc4\x8dius, informuoja apie nakvyn\xc4\x97s s\xc4\x85lygas savo namuose. Ie\xc5\xa1kantys kur apsistoti nariai tinkle gali vykdyti paie\xc5\xa1k\xc4\x85 pagal viet\xc4\x85, lyt\xc4\xaf, am\xc5\xbei\xc5\xb3, aktyvum\xc4\x85 bendruomen\xc4\x97je. Apnakvyndinimo trukm\xc4\x97, s\xc4\x85lygos, galimyb\xc4\x97 gauti nam\xc5\xb3 rakt\xc4\x85 - visa tai yra sve\xc4\x8dio ir nam\xc5\xb3 \xc5\xa1eimininko susitarimo reikalas. Papildom\xc5\xb3 mokes\xc4\x8di\xc5\xb3 CS tinklo dalyviams n\xc4\x97ra, nebent asmeni\xc5\xa1kai susitariama dalintis i\xc5\xa1laidas, pavyzd\xc5\xbeiui, u\xc5\xbe maist\xc4\x85._NEWLINE_Sve\xc4\x8dius priimantys yra raginami ne tik par\xc5\xabpinti nakvyn\xc4\x99, bet ir pagal galimyb\xc4\x99 suteikti naudingos informacijos keliautojams: apie vie\xc5\xa1\xc4\x85j\xc4\xaf transport\xc4\x85, lankytinas vietas, rengini\xc5\xb3 vietas. _NEWLINE_Interneto tinklas organizuoja bendruomen\xc4\x97s renginius: pvz., kasmetin\xc4\x99 Berlyno papl\xc5\xabdimio stovykl\xc4\x85, \xc4\xaf kuri\xc4\x85 susirenka per 1000 dalyvi\xc5\xb3, bei naujametin\xc4\x99 \xc5\xbdiemos stovykl\xc4\x85, kuri kasmet organizuojama skirtinguose Europos miestuose.\n_START_SECTION_\nKiti tinklai\n_START_PARAGRAPH_\nCouchSurfing nebuvo pirmasis pana\xc5\xa1us projektas, nors ir yra s\xc4\x97kmingiausias. Prie kit\xc5\xb3 alternatyvi\xc5\xb3 sve\xc4\x8diavimosi tinkl\xc5\xb3 taip pat priskiriami: Hospitality Club, BeWelcome, Servas Open Doors, Stay4Free, Global Freeloaders, Pasporta Servo.'